ТӨСӨЛ

Засгийн газрын ..... оны .............

тогтоолын ....................хавсралт

**НАСНЫ ХИШИГ ОЛГОХ ЖУРАМ**

Нэг. Нийтлэг үндэслэл

1.1.Ахмад настны тухай хуулийн 12.2-т заасан насанд хүрсэн, Монгол Улсын иргэн болон Монгол Улсад хууль ёсоор байнга оршин суудаг гадаадын иргэн, харьяалалгүй ахмад настанд насны хишиг олгохтой холбоотой харилцааг энэ журмаар зохицуулна.

1.2.Насны хишиг авах ахмад настны насыг тооцохдоо тухайн ахмад настны регистрийн дугаарын төрсөн он, сар, өдрийг үндэслэнэ.

1.3.Насны хишгийг ахмад настны наснаас хамааран Засгийн газраас тогтоосон хэмжээгээр олгоно.

1.3.1.65-69 настай ахмад настан;

1.3.2.70-79 настай ахмад настан;

1.3.3.80-89 настай ахмад настан;

1.3.4.90 ба түүнээс дээш настай ахмад настан.

Хоёр. Насны хишиг авах ахмад настны хүсэлтийг

шийдвэрлэх, олгох

2.1.Насны хишигт хамрагдах ахмад настан хүсэлтээ халамжийн нэгдсэн систем ”еhalamj.mn” (цаашид “нэгдсэн систем” гэх)-д хандан цахимаар гаргана.

2.2.Ахмад настан насны хишиг авах хүсэлтээ цахимаар гаргах боломжгүй бол сум, хорооны нийгмийн ажилтанд хандан гаргах бөгөөд сум, хорооны нийгмийн ажилтан хүсэлтийг хүлээн авч, нэгдсэн системд бүртгэж аймаг, дүүргийн нийгмийн халамжийн үйлчилгээний байгууллагад илгээнэ.

2.3.Энэ журмын 1.1-д заасан ахмад настанд Цагаан сар: билгийн тооллын хаврын тэргүүн сарын шинийн нэгнийг тохиолдуулан жил бүрийн 01 дүгээр сард, Үндэсний их баяр наадам, Ардын хувьсгалын ойн баярыг тохиолдуулан жил бүрийн 6 дугаар сард Засгийн газраас тогтоосон хэмжээгээр насны хишгийг олгоно.

2.4.Төрөлжсөн асрамжийн үйлчилгээнд хамрагдаж байгаа ахмад настны тухайд тухайн асрамжийн байгууллага нь байрлаж байгаа аймаг, дүүргийн нийгмийн халамжийн үйлчилгээний байгууллагад энэхүү журамд заасны дагуу насны хишиг авах хүсэлтээ гаргаж шийдвэрлүүлнэ.

2.5.Шүүхийн шийдвэр гүйцэтгэх ерөнхий газрын харьяа хорих ангид ял эдэлж байгаа болон цагдан хоригдож байгаа ахмад настны тухайд тухайн байгууллага нь байрлаж  байгаа  аймаг, дүүргийн нийгмийн халамжийн үйлчилгээний байгууллагад  энэхүү журамд заасны дагуу насны хишиг авах хүсэлтийг нэгдсэн байдлаар хүргүүлнэ.

2.6.Энэхүү журмын 2.5-д заасан ахмад настны насны хишиг нь иргэний  дансанд хуримтлагдах бөгөөд итгэмжлэгдсэн төлөөлөгчөөр дамжуулан авах тохиолдолд хорих ангийн дарга итгэмжлэл олгоно.

2.7.Гадаадад оршин суугаа ахмад настны тухайд насны хишгийг төлөөлөн хүсэлт гаргах иргэний өргөдөл, хилийн чанадад суугаа Дипломат төлөөлөгчийн газрын итгэмжлэл, тодорхойлолтыг үндэслэн хүсэлтийг бүртгэж, олгоно.

2.8.Ахмад настан тухайн оны 7 дугаар сарын 16-ны өдрөөс хойш хүсэлт гаргасан тохиолдолд дараа оны 01 дүгээр сараас эхлэн олгоно.

**Гурав. Бусад**

3.1.Банк  насны хишгийг тухайн ахмад настны тэтгэврийн зээл болон бусад зээл, зээлийн хүүд суутгахыг хориглоно.

3.2.Аймаг, дүүргийн нийгмийн халамжийн үйлчилгээний байгууллага ахмад настан нас барсан эсхүл Монгол Улсын харьяатаас гарсан тохиолдолд насны хишгийг зогсоох шийдвэр гаргана.

3.3.Нийгмийн халамжийн болон улсын бүртгэлийн асуудал хариуцсан байгууллага, банкны ажилтны гаргасан алдааны улмаас учирсан хохирлыг гэм буруутай этгээдээр нөхөн төлүүлж, хууль тогтоомжид заасны дагуу хариуцлага хүлээлгэнэ.

------oOo------